(1898) Bij desen raedt ende overdrachte en was here Huge van Calverlee niet , mer was buyten gereden tot Ghijsen , bij den cappiteine aldair sien wat die dede , alsoot sijn maegh was , genoemt here Jan Draitton , ende was in meninge , dair die dach alle te toeven ende des anderen dages wederomme tot Calays te comen , als hij dede ; ende , terstont als hij binnen Calays gecomen was , ontboot die biscop desen here Hugen bij hem upt casteel aldair te comen , also hij aldair gelogiert lach , ende oic ontboot hij den twee anderen ridderen .Ende , also dese here Huge een al te vromen ridder was , hadden dese II ridderen den biscop wael van te voren gezeecht , int sluyten van horen rade , dat sij mede dese reyse met hem in Vlaenderen doen wouden indien dese here Huge riede , ende anders niet , sodat dairomme die biscop dese voirseide materie , ende hoe sij dairaf gesloten waren , hem te kennen gaff , ende woude dairaf sine opynie ende avijs hebben .Here Huge antwoirde weder den biscop ende seyde : ‘ Here , ghij weet wael up wat maten wij uut Engelant gescheiden sijn , ende met wat beveel ; oic mede , updat ghij u wael wijselijken hierup bedeincken moicht , so weet dat onse zake ende reyse en roert der tweer coningen oirloge niet an , mer is onse oirloge ende reyse allene gefondeert ende geset uptie Clementijnen , want wij en sijn nu niet dan des paews Urbaens soudenairs ende ruyteren , die ons dairvoir absolveert van allen sonden , indien wij die Clementijnen verderven ende destrueeren mogen .